Predkladacia správa 

V súlade s § 4 ods. 3 zákona č. 607/2003 Z. z. o Štátnom fonde rozvoja bývania, rozpočet fondu a zmeny v schválenom rozpočte fondu schvaľuje vláda Slovenskej republiky. Rozpočet Štátneho fondu rozvoja bývania na rok 2005, ako súčasť rozpočtu kapitoly Ministerstva výstavby a regionálneho rozvoja SR bol schválený Národnou radou Slovenskej republiky zákonom č. 740/2004 Z. z. o štátnom rozpočte na rok 2005.
Rozpočet Štátneho fondu rozvoja bývania schválený v roku 2004 svojou štruktúrou zodpovedal zámeru, vytvoriť v oblasti rozvoja nájomného bývania také podmienky, aby sa podiel nájomných bytov z celkového bytového fondu zvyšoval a tým sa približoval podielu dosahovanému vo vyspelých európskych krajinách. Rozhodujúcu položku rozpočtu preto predstavovala podpora na účel „výstavba obecných nájomných bytov“, a to rozpočtovanou čiastkou 2,974 mld. Sk. Výstavbu nájomných bytov mestá a obce finančné zabezpečujú z úverových prostriedkov od Štátneho fondu rozvoja bývania a z dotácie poskytnutej Ministerstvom výstavby a regionálneho rozvoja SR. V prípade, že niektorá forma podpory nie je zabezpečená obce v prevažnej väčšine nedokážu zabezpečiť realizáciu výstavby a odstupujú od svojich zámerov. Odstúpenie od požiadaviek v Štátnom fonde rozvoja bývania v roku 2005 znamená, že nie je naplnená rozpočtovaná položka a je možné o uvoľnené finančné prostriedky zvýšiť rozpočtované položky v iných účeloch, kde požiadavka vysoko prevyšuje možnosti fondu. Zvýšenie rozpočtovanej položky sa navrhuje v účeloch smerujúcich k riešeniu bývania fyzických osôb, a to tak v prípade výstavby, ako aj kúpy.
Súčasne sa ukázalo, že splácanie istiny a úrokov z poskytnutých úverov je vyššie oproti predpokladaným čiastkam z dôvodu vplyvu vykonaných sankčných opatrení. Preto je možné zvýšiť o túto disponibilnú sumu pôvodný rozpočet.
Navrhovanou zmenou dôjde k úprave výšky podpory pre podprogram „07R01 Výstavba bytu a kúpa bytu“ z čiastky 2 554 700 tis. Sk na 2 556 690 tis. Sk, t.j. zvýšenie o 1 990 tis. Sk a pre podprogram „07R03 Výstavba zariadení sociálnych služieb“ z čiastky 10 000 tis. Sk na 8 010 tis. Sk, t.j. zníženie o 1 990 tis. Sk.
Od predloženia materiálu na medzirezortné pripomienkové konanie došlo k vráteniu žiadosti obci Šelpice na výstavbu nájomných bytov v súvislosti s významnou investíciou, a to z dôvodu nesplnenia podmienok. V nadväznosti na uvedené bol návrh na zmenu rozpočtu upravený.
Návrh bol predmetom medzirezortného pripomienkového konania a vyhodnotenie je súčasťou materiálu. K návrhu uplatnilo zásadné pripomienky MPSVR SR a MF SR. Zásadná pripomienka MPSVR SR je totožná so zásadnou pripomienkou MF SR.
Na základe rokovaní na úrovni štátnych tajomníkov doplnením návrhu uznesenia o úlohu pre Ministerstvo výstavby a regionálneho rozvoja SR vypracovať návrh novely nariadenia vlády SR č. 637/2004 Z. z., ktorým sa ustanovujú podrobnosti o druhoch a výškach poskytovaných podpôr na jednotlivé účely z prostriedkov Štátneho fondu rozvoja bývania, bol rozpor odstránený.